Mapa da China mostrando a provincia de Shaanxi (en vermello) e as outras provincias afectadas polo terremoto (en laranxa).
Coordenadas: 34°30′N 109°18′L﻿ / ﻿34.50, 109.30O **terremoto de Shaanxi** ou o **terremoto do Condado de Hua** é o terremoto máis mortífero do que se ten constancia, no cal morreron aproximadamente 830.000 persoas. Ocorreu na mañá do 23 de xaneiro de 1556 en Shaanxi, China. Máis de noventa e sete condados nas provincias de Shaanxi, Shanxi, Henan, Gansu, Hebei, Shandong, Hubei, Hunan, Jiangsu e Anhui foron afectados. Unha área de 836 km de ancho foi destruída e nalgúns condados morreu o 60% da poboación. Até ese momento, a poboación vivía maiormente en covas artificiais en cantís de loess, que se derrubaron durante o desastre.

O terremoto
-----------

O terremoto ocorreu no reinado do Emperador Jiajing, da dinastía Ming.

Algunhas estimacións actuais, baseadas en datos xeolóxicos, dan unha magnitude aproximada de 8 graos na escala de Richter ao terremoto. Aínda que foi o terremoto máis mortífero e o quinto desastre natural con máis mortes da historia, houbo terremotos con magnitudes maiores. As réplicas continuaron pouco despois entre un mes até medio ano. O epicentro foi no condado de Hua preto do Monte Hua en Shaanxi (latitude 34,5, lonxitude 109,7).

Nos anais da China foi descrito como:

*No inverno de 1556, un terremoto catastrófico ocorreu nas provincias de Shanxi e Shaanxi. No noso Condado de Hua, varias desgrazas tiveron lugar. Montañas e ríos cambiaron de sitio e os camiños destruíronse. Nalgúns lugares, a terra emerxeu e formou novos outeiros, ou se afundiu abruptamente dando lugar a novos vales. Noutras áreas, un regato desbordouse nun instante, ou a terra rachábase e aparecerían novos barrancos. Cabanas, casas oficiais, templos e as murallas da cidade colapsaron totalmente nun instante.*
O terremoto danou severamente moitas das estelas do Bosque de Pedra. Das 114 Pedras Clásicas Kaicheng, romperon 40 no terremoto.

O erudito Qin Keda sobreviviu ao terremoto e rexistrou detalles deste. As súas conclusións deste terremoto incluíron que «*no comezo do terremoto, a xente que está dentro non pode saír inmediatamente. Só poden agacharse e esperar unha oportunidade. Mesmo se o niño se colapsaba, algúns ovos podían manterse aínda intactos*». Isto pode indicar que moitas persoas morreron tentando fuxir mentres algúns que quedaron quietos puideron sobrevivir.

A sacudida reduciu a altura do Pagode do Pequeno Ganso Silvestre en Xi'an de 45 m a 43,4 m.

As covas de loess
-----------------

Millóns de persoas vivían nesa época en covas artificiais de loess en altos cantís na área da Meseta de Loess. O loess é o nome do chan sedimentado que as tormentas de vento depositaron na meseta a través dos anos. A branda masilla de loes estivo a formarse por millóns de anos debido a que o vento transportaba sedimentos á área desde o Deserto de Gobi. O loess é un chan altamente propenso á erosión así que é susceptible ao vento e á auga. A Meseta de Loess e o seu poeirento chan cubriron case todas as provincias de Shaanxi, Shanxi e Gansu entre outras. A maioría da poboación vivía en residencias chamadas *yaodongs*, neses cantís. Esta foi a causa da gran cantidade de persoas mortas, xa que o terremoto causou escorregadas de terra que destruíron as covas.

Custo
-----

| **Terremotos con maior cantidade de vítimas** |
| --- |
| Posición | Terremoto | País | Ano | Vítimas |
| 1 | «Shaanxi» | China | 1556 | 830.000 |
| 2 | «Océano Índico» | Indonesia | 2004 | 283.100 |
| 3 | «Tangshan» | China | 1976 | 242.000 |
| 4 | «Gansu» | China | 1920 | 235.502 |
| 5 | «Alepo» | Siria | 1138 | 230.000 |

O custo dos danos provocados polo terremoto é case imposible de determinar en termos modernos. A cantidade total de mortes, con todo, estimouse tradicionalmente en 830.000. O dano causado nas propiedades debeu ser tan grande que é imposible de calcular, xa que unha rexión enteira do interior da China foi destruída e aproximadamente o 60% da poboación da rexión foi aniquilada. O custo dos danos puido ser o equivalente aos que se causarían por unha destrución absoluta debida á detonación dunha bomba nuclear (sen considerar os efectos posteriores).

Comparacións
------------

O terremoto de Shaanxi, con todo, non foi o peor desastre da historia da China. De feito, decenas de millóns de chineses morreron durante os Tres Anos de Desastres Naturais de 1959 a 1961.

Notas
-----

1. ↑  U.S. Geological Survey. "Earthquakes with 50,000 or More Deaths" (en inglés). Arquivado dende o orixinal o 09 de xuño de 2011. Consultado o 3 de xuño de 2011.
2. 1 2 3  "china virtual museums\_quake". Arquivado dende o orixinal o 14 de xuño de 2006. Consultado o 2009.
3. ↑  "CHINA EARTHQUAKES / HISTORICAL CHINA EARTHQUAKES - by: Dr. George Pararas-Carayannis". Consultado o 2009.
4. ↑  "*Annals of China*". *30 Years' Review of China's Science and Technology*. 1949-79. p. 100.
5. ↑  «Urumqi Xinjiang China Silk Road Online Travel Tour Guide Service Agent Agency Guide service silk road travel silk road tour china specail tour guide sinkiang Urumqi Urumchi ch.

Véxase tamén
------------

### Bibliografía

* Houa, Jian-Jun; Hanb, Mu-Kang; Chaib, Bao-Long; Hanc, Heng-Yue (1998). "Geomorphological observations of active faults in the epicentral region of the Huaxian large earthquake in 1556 in Shaanxi Province, China". *Journal of Structural Geology* (en inglés) **20** (5): 549–557. Bibcode:1998JSG....20..549H. doi:10.1016/S0191-8141(97)00112-0.

### Ligazóns externas

* Ruínas do Terremoto do Condado de Hua Arquivado 14 de xuño de 2006 en Wayback Machine. *(en inglés)*.

|  |  |
| --- | --- |
| Control de autoridades | 
* Wd: Q191293
* EBID: ID

 |